b'\n_START_ARTICLE_\nOnesna\xc5\xbeenost vode s plasti\xc4\x8dnimi delci\n_START_PARAGRAPH_\nVelik del morskih naplavin vsebuje plasti\xc4\x8dne delce, vklju\xc4\x8dujo\xc4\x8d granule, surove mikroplasti\xc4\x8dne smolnate kroglice, obi\xc4\x8dajno v premeru manj\xc5\xa1e od 5 milimetrov, najdene izven obi\xc4\x8dajnega obmo\xc4\x8dja plasti\xc4\x8dne proizvodnje, ki so vmesna surovina za proizvodnjo kon\xc4\x8dnih izdelkov iz plastike. Plasti\xc4\x8dnim delcem z drugim imenom pravimo tudi solze morskih deklic. Njihov vir je pogosto nelegalno odlaganje odpadkov v morje, izguba kontejnerjev pri dalj\xc5\xa1ih transportih, ribolov (ostanki ribi\xc5\xa1kih mre\xc5\xbe) ter turisti\xc4\x8dna dejavnost. Kljub temu, da je plastika izredno obstojna, zaradi razli\xc4\x8dnih naravnih vplivov pride do razpada same plastike na manj\xc5\xa1e delce. Do razpada plastike pride \xc5\xbee ob njenem vnosu v vodno okolje in se nadaljuje do nastanka zelo majhnih delcev. Izredno majhne ko\xc5\xa1\xc4\x8dke plasti\xc4\x8dnih materialov imenujemo mikroplastika. Plasti\xc4\x8dni mikrodelci v premeru merijo do pet milimetrov, nastajajo pa kot stranski produkt pri proizvodnji plasti\xc4\x8dnih izdelkov in pri po\xc4\x8dasnem fizi\xc4\x8dnem razpadu plasti\xc4\x8dnih odpadkov. Dobr\xc5\xa1en dele\xc5\xbe plasti\xc4\x8dnih mikrodelcev, ki jih je mogo\xc4\x8de najti prakti\xc4\x8dno v vseh vodnih telesih na svetu, predstavljajo tudi okrogli plasti\xc4\x8dni peleti. Ti se v industriji uporabljajo za brusno \xc4\x8di\xc5\xa1\xc4\x8denje kon\xc4\x8dnih izdelkov, v logistiki pa pri pakiranju. Ti majhni delci so pogosto plovni, kar jim omogo\xc4\x8da, da lahko brez te\xc5\xbeav kro\xc5\xbeijo z oceanskimi tokovi in se prena\xc5\xa1ajo na velike razdalje. V ZDA je letno proizvedeno okvirno 27 milijonov ton granul. Pol kilograma peletiziranega polietilena visoke gostote (HDPE) vsebuje pribli\xc5\xbeno 25 tiso\xc4\x8d granul (okvirno 20 granul na mg HDPE).\n_START_SECTION_\nVpliv na okolje\n_START_PARAGRAPH_\nGranule so velik prispevek k nastanku morskih naplavin. Med trimese\xc4\x8dno \xc5\xa1tudijo raziskovalcev obale v Orange Coutry\xe2\x80\x93ju, so ugotovili, da so najpogostej\xc5\xa1i onesna\xc5\xbeevalec obale. Granule so v grobem sestavljale 98% obalnih naplavin pobranih v okviru \xc5\xa1tudije Orange County-ja leta 2001. Plavajo\xc4\x8de granule so lahko kot surovina ali kot delci ve\xc4\x8djih kosov plastike. Veliko koncentracijo plastike predstavlja tudi Velika pacifi\xc5\xa1ka cona smeti. Gre za rasto\xc4\x8do zbirko morskih naplavin znanih po visoki koncentraciji plasti\xc4\x8dnih odpadkov. Granule, ki med proizvodnim procesom plastike uidejo v vodotoke ali oceane, so postale pomemben vir morskega in obalnega onesna\xc5\xbeevanja s plastiko. Ti mali delci plastike resno ogro\xc5\xbeajo morski \xc5\xbeivelj: \xc5\xbeivali, ki predstavljajo osnovo morske prehrambene lestvice, kot npr. morski rakci, kateri preuranjeno umirajo zaradi zadu\xc5\xa1itve z granulami. Raziskave zadnjih let so pokazale, da je okolje mo\xc4\x8dno onesna\xc5\xbeeno z mikroplastiko. Delci plastike plavajo na povr\xc5\xa1ini vode in na svoji poti pridejo v kontakt z razli\xc4\x8dnimi organizmi. Te jih enostavno zau\xc5\xbeijejo, saj te\xc5\xbeko lo\xc4\x8dijo mikroplastiko od hrane. Tako mikroplastika potuje po prehranjevalni verigi in se akumulira v raznih organizmih kot so ribe in ptice. Granule nastale pri izpiranju plastifikatorjev kot je ftalat, so bile pogosto najdene v prebavnih traktih raznih morskih \xc5\xbeivali, kar je povzro\xc4\x8dilo mehanske in fiziolo\xc5\xa1ke po\xc5\xa1kodbe teh organizmov. Granule lahko prena\xc5\xa1ajo dva tipa mikro onesna\xc5\xbeevanja: lastne plasti\xc4\x8dne aditive ali hidrofobne onesna\xc5\xbeevalce, ki jih absorbirajo iz morja. Tako mikroplastika deluje kot nosilec onesna\xc5\xbeeval na oddaljene lokacije in v organizme. Na primer, koncentracije PBC-jev in DDE-jev v granulah zbranih v japonskih obalnih vodah, so bile tudi do milijonkrat vi\xc5\xa1je kot koncentracije v okoli\xc5\xa1kih vodah. Prav tako v vodi najdemo tudi plasti\xc4\x8dne mikrokroglice uporabljene v proizvodih za kozmeti\xc4\x8dni piling.\n_START_SECTION_\nDogodki\n_START_PARAGRAPH_\nTajfun Vincente je 24. julija 2012 v Hong Kongu odnesel v morje ve\xc4\x8d zabojnikov last kitajskega naftnega giganta Sinopec, kateri so vsebovali preko 150 ton plasti\xc4\x8dnih pelet. Le - te je naplavilo na predele ju\xc5\xbeno obale Hong Konga, kot so Shek O, Cheung Chau, Ma Wan in otok Lamma. Razsutje je prizadelo morski \xc5\xbeivelj, kar je posledi\xc4\x8dno povzro\xc4\x8dilo ve\xc4\x8dji pomor zalog rib v okoli\xc5\xa1kih ribjih goji\xc5\xa1\xc4\x8dih.\n_START_SECTION_\nOsve\xc5\xa1\xc4\x8danje\n_START_PARAGRAPH_\n11. Aprila 2013 je umetnica Maria Cristina Finucci v namen osve\xc5\xa1\xc4\x8danja pri UNESCU v Parizu, pred generalno direktorico Irino Bukovo, osnovala tako imenovano Dr\xc5\xbeavo zaplate odpadkov. Gre za prvi v vrsti dogodkov pod pokroviteljstvom UNESCA in italijanskega ministrstva za okolje. S tem so \xc5\xbeeleli opozoriti na eno ve\xc4\x8djih okoljskih katastrof na\xc5\xa1ega planeta, katero povzro\xc4\x8da zavr\xc5\xbeena plastika s strani \xc4\x8dloveka.'